SKRIFTLIG FORESPØRGSEL E-3482/00

af Antonios Trakatellis (PPE-DE) til Kommissionen

(10. november 2000)

Om: Nationale konkurrencemyndigheders uafhængige funktion: udemokratisk udnævnelse af den græske konkurrencemyndighed og passivitet i sagen om rederiet Minoan Lines

Der er stillet forslag om ændring af forordningerne om gennemførelse af EF-traktatens artikel 81 og 82 om konkurrencereglerne. På baggrund heraf henviser jeg til færgen Samina Express, der for nylig forliste, hvorved der blev kastet lys over det monopolsystem og de konkurrencefordrejninger, der er opstået på såvel det nationale som det europæiske marked for rutesejlads. Årsagen hertil er dels, at det græske ministerium for handelsflåden har givet ulovlige og overenskomststridige enelicenser til rederiet Minoan Lines, og dels den græske konkurrencekommissions passivitet over for ovennævnte ministeriums tildeling af enelicenser til det pågældende rederi og den deraf følgende geografiske opdeling af det pågældende marked, misbrug af dominerende stilling og opkrævning af overdrevne priser.

Kan Kommissionen derfor give følgende oplysninger:

1. Hvorledes kan man drøfte en ændring af konkurrencesystemet i Den Europæiske Union og overgive de i EF-traktatens artikel 81 og 82 omhandlede eksklusive beføjelser til medlemsstaterne og de ansvarlige nationale konkurrencemyndigheder uden først at have sørget for retssikkerheden, objektiv udnævnelse af medlemmerne og uafhængig funktion af EU's 15 nationale konkurrencemyndigheder?

2. Ved Kommissionen, at i henhold til den græske lov nr. 2837/2000 af 1.8.2000(1) udpeges formanden for og medlemmerne af den græske konkurrencekommission på udemokratisk vis, eftersom de udnævnes samlet af udviklingsministeren og kontrolleres af regeringen? Hvilke foranstaltninger vil Kommissionen iværksætte med henblik på at sikre en objektiv udnævnelse af medlemmerne af konkurrencemyndigheden og dennes uafhængige funktion?

3. Hvorledes forholder Kommissionen sig over for den græske konkurrencekommissions ligegyldighed og passivitet samt den ulovlige udstedelse af enelicenser til rederiet Minoan Lines? Hvorfor har Kommissionen ikke grebet ind over for overtrædelsen af Fællesskabets sikkerhedsbestemmelser?

(1) Det Græske Statstidende nr. 178 af 3.8.2000.

Svar afgivet på Kommissionens vegne af Mario Monti

(22. december 2000)

Der henvises til Kommissionens forslag til en ny forordning om gennemførelse af EF-traktatens artikel 81 og 82 (tidligere artikel 85 og 86)(1). Forslaget er i øjeblikket til høring i Europa-Parlamentet i overensstemmelse med EF-traktatens artikel 83 (tidligere artikel 87).

1. og 2. Som nævnt i begrundelsen til forslaget forventer Kommissionen, at virksomhederne under det foreslåede nye gennemførelsessystem vil nyde godt af en passende retssikkerhed.

Under det nye system vil de nationale myndigheder få mulighed for at blive mere aktive i håndhævelsen af EU's konkurrenceregler. Ifølge forslaget er medlemsstaterne forpligtet til at bemyndige de nationale myndigheder til at anvende EF-traktatens artikel 81 og 82, og der etableres grundlag for et netværk, hvor Kommissionen og medlemsstaternes konkurrencemyndigheder skal arbejde tæt sammen om gennemførelsen af Fællesskabets konkurrenceregler. I forslaget fastholdes Kommissionens eneret til at gribe ind i tilfælde af overtrædelse af EF-traktatens artikel 81 og 82, og det indeholder en bestemmelse om, at de nationale myndigheder mister deres beføjelser, hvis Kommissionen indleder en procedure.

Ifølge Kommissionen er medlemsstaternes konkurrencemyndigheder generelt veludstyret til at samarbejde i et netværk. Netværket skal bidrage til fremme udviklingen af en fælles konkurrencekultur i Europa. Medlemsstaterne er allerede i gang med at forberede sig til gennemførelsen af det nye håndhævelsessystem. På dette stadium anser Kommissionen det derfor ikke for hensigtsmæsssigt at forslå nye foranstaltninger, f.eks. om at harmonisere de nationale myndigheders procedureregler.

3. De mulige konkurrenceproblemer, der nævnes af det ærede medlem, har ingen indvirkning uden for Grækenland og forventes derfor ikke at påvirke samhandelen mellem medlemsstaterne. EU's konkurrenceregler finder derfor ikke anvendelse. Det er derfor de græske myndigheder, der skal afhjælpe de omtalte problemer uafhængigt af reformen af ovennævnte gennemførelsesforordning.

Grækenland er indtil 1. januar 2004 midlertidigt fritaget for EU's bestemmelser om frihed til at udføre tjenesteydelser inden for søtransport i Grækenland. På grund af denne fritagelse har Kommissionen ikke i øjeblikket mulighed for at gribe ind i Grækenlands nuværende licenssystem.

Efter ulykken med Express Samina anmodede Kommissionen den 28. september 2000 den græske regering om at tilsende den alle relevante oplysninger, for at den kunne kontrollere, om den græske

passagerflåde overholder EU's lovgivning om sikkerhed til søs. Oplysningerne vedrørende Express Samina omfattede kopier af sikkerhedscertifikater, bevis for, at passagerregistreringssystemet fungerede korrekt samt for, at reglerne om uddannelse af søfarere var overholdt.

Kommissionen er i færd med at analysere disse oplysninger og vil træffe de fornødne foranstaltninger, når dette arbejde er afsluttet.

(1) KOM(2000) 582.